La injecció en el sector creix en quasi 6 milions d'euros respecte del 2019, i se situa quasi al mateix nivell del 2017, quan es comptava amb l'import de la taxa de l'audiovisual
Aquest 2020, l'ICEC dedicarà 17,2 milions d'euros a l'audiovisual, una xifra que supera en 5,7 milions el pressupost de les línies de suport al sector del 2019.
La injecció suplementària respon, d'una banda, a l'aprovació del pressupost de la Generalitat el passat 27 de març i, de l'altra, a l'objectiu de l'ICEC de reforçar el sector audiovisual català i de fomentar la seva competitivitat en els mercats globals.
La xifra d'inversió se situa prop de la dotació pública màxima dels darrers anys, que data del 2017, amb 18 milions (derivats, en part, de la reinversió en el sector de la taxa de l'audiovisual).
Les línies que milloren més la seva dotació són les destinades a la producció d'obres audiovisuals d'animació –que passa de 1,3 milions a 2,5 milions d'euros- i la de producció de llargmetratges cinematogràfics –que augmenta un 50% la dotació.
Enguany, com a gran novetat, l'ICEC també llançarà una línia de coproduccions minoritàries l'objectiu de la qual és fomentar que les productores catalanes puguin crear xarxes de col·laboració al mercat internacional.
Aquesta línia, dotada amb 1,2 milions d'euros, sorgeix del diàleg constant amb el sector.
Aquest 2020 es tanca la primera etapa del camí iniciat ara fa quatre anys amb el Pla Estratègic de Suport a l'Audiovisual 2017-2020.
Els seus objectius –el foment de l'excel·lència, el reforç de les estructures empresarials i la contribució a la diversitat des de la identitat cultural pròpia–són més vius que mai i encara marquen els plans d'actuació de l'ICEC.
Així, enguany s'ha reforçat el compromís amb el criteris pro gènere, fent-lo extensiu a totes les actuacions de l'ICEC; s'han introduït millores tècniques a totes les línies; s'aposta per la producció de llargmetratges cinematogràfics, incrementant en un 69% la dotació respecte de l'any passat; s'han reforçat els projectes d'exhibició al territori, amb projectes com FilmoXarxa i el Cicle Gaudí i s'ha renovat el conveni amb els quatre festivals més importants de Barcelona: D'A, In-Edit, L'Alternativa i DOCSBarcelona.
Aquestes i altres actuacions, conjuntament amb la millora de les dotacions de les línies de subvenció, han de permetre, enguany, consolidar la presència internacional de l'audiovisual català –reforçant el fenomen de la nova onada de cineastes catalans– i el desenvolupament de projectes de qualitat en totes les modalitats subvencionades (llargmetratges, curtmetratges, animació, documentals, tv movies, sèries...), així com l'enfortiment dels festivals i dels circuits de distribució i exhibició de l'audiovisual.
L'impacte de la COVID-19: injecció de liquiditat i flexibilització i ajusts de les línies de subvenció
És innegable que l'esclat de la pandèmia ocasionada per la COVID-19 i les mesures adoptades per combatre-la han tingut, des del mes de març, un impacte important en l'audiovisual català.
S'han aturat els rodatges i les produccions i molts festivals catalans han hagut de suspendre's o repensar-se en clau virtual.
Alhora, l'aturada de l'exhibició cinematogràfica és una altra realitat innegable.
Des de l'establiment de l'estat d'alarma, l'ICEC ha intensificat encara més el seu contacte amb el sector, atenent totes les seves consultes i demandes, a les quals ha intentat donar sortida en tot moment a través de l'adaptació de les línies de suport ordinàries i amb la creació de línies de subvenció i de finançament extraordinaris.
Des d'aquesta perspectiva, les mesures preses per l'ICEC front a l'episodi COVID-19 són de quatre tipus: en primer lloc, s'ha intentat injectar liquiditat al sector audiovisual a través de la creació de la línia de préstec ICF Cultura Liquiditat, dotada amb 10 milions d'euros.
Aquesta línia ha permès a les empreses del sector audiovisual sol·licitar préstecs a interès zero d'entre 20.000 i 300.000 euros, amb un termini de retorn de 5vanys i un any de carència.
L'ICEC assumeix el 80% del risc de les operacions.
En segon lloc, l'ICEC ha flexibilitzat tots els tràmits de les seves línies de subvencions mirant de satisfer les necessitats actuals del sector: s'han avançat resolucions de línies per poder finançar necessitats de circulant de les empreses i entitats del sector; totes les línies de subvenció s'aprovaran i convocaran en el mes de maig i juny, abans del període habitual i fent una excepció, que s'ha justificat, a la normativa estatal que exigeix la paralització de tots els tràmits administratius.
Com a tercera mesura favorable al sector, l'ICEC ha aplicat canvis en les condicions de les línies per adaptar-les als requeriments generats per la COVID –per posar un exemple, en la línia de foment de l'exhibició de cinema en versió catalana i de producció catalana en sales cinematogràfiques s'ha eliminat del tot el mínim de sessions subvencionables i de títols per sales de cinema per tal de reflectir la reducció de l'activitat durant el període COVID-19.
Alhora, el pagament d'aquesta subvenció es farà d'un sol cop per l'import total concedit, mentre que inicialment estava previst fer-lo en dues.
Els canvis s'estenen a les 10 línies de subvenció de l'àrea audiovisual, i en tots els casos s'han pactat amb els representants d'aquests sectors.
I la quarta mesura és la línia extraordinària que es va publicar ahir dijous 21 de maig al DOGC i que es convocarà a principis del mes de juny.
L'objectiu de totes aquestes mesures és contribuir a la reactivació del sector audiovisual després de l'aturada provocada per la COVID-19.
En conjunt, l'aprovació de les línies de l'audiovisual abans del període habitual en anys anteriors ha de permetre injectar finançament públic al sector, ajudant-lo alhora a arrossegar finançament privat, i sobretot ha de permetre una certa normalització de l'activitat de producció i exhibició audiovisual a Catalunya.
En un sector com l'audiovisual, on les produccions poden tardar diversos anys a fer-se realitat, és important contribuir a la posada en marxa de l'activitat com més aviat millor, tan aviat com ho permetin les condicions sanitàries.
A banda de les mesures de suport directe al sector a través de subvencions i aportacions reintegrables, l'ICEC treballa per signar un Acord marc per a l'audiovisual –previst per la Llei del Cinema– que possibilitaria la incorporació d'altres administracions en l'impuls a l'audiovisual català.
Una línia extraordinària per fer front a les despeses lligades a la COVID-19
Finalment, al llarg de la primera setmana de juny l'ICEC obrirà una línia de subvenció extraordinària, dotada amb 8 milions d'euros, per compensar les despeses de funcionament de les empreses i entitats culturals durant la COVID-19.
Aquesta línia inclou, entre altres, despeses estructurals com sous, lloguers o hipoteques, despeses de subministraments, impostos i quotes professionals d'aquelles empreses que hagin hagut de tramitar un ERTE, així com les despeses d'adaptació dels seus locals i/o espais professionals als requeriments sanitaris marcats per les autoritats pertinents per al període post-COVID-19.
Altres àmbits d'actuació de l'ICEC pel que fa a l'audiovisual
L'acció de l'ICEC en favor del sector audiovisual català no es limita a la concessió de subvencions, sinó que abasta moltes altres activitats que relacionen l'ICEC amb tots els actors del sector audiovisual.
L'Àrea de l'Audiovisual també presta serveis al sector amb la gestió del Registre d'empreses audiovisuals de Catalunya, la qualificació de les obres cinematogràfiques i audiovisuals, el certificat de nacionalitat espanyola, la aprovació de coproduccions internacionals de obres cinematogràfiques o audiovisuals i el control d'espectadors i declaració de rendiments d'espectadors de les sales.
De l'Àrea de l'Audiovisual en depenen també la Catalunya Film Commission, el servei que promociona el territori com espai de rodatge –amb més de 200 municipis catalans que ofereixen les seves localitzacions; el servei Catalan Films, encarregat de la promoció internacional de la producció audiovisual catalana juntament amb l' Àrea de Mercats, i l' Europa Creativa Desk-Media Catalunya.
Finalment, altres àrees de l'ICEC també ofereixen els seus serveis a les empreses i entitats del sector audiovisual català: és el cas del serveis d'assessorament, consultoria i formació que organitza el Servei de Desenvolupament Empresarial o dels serveis per a la creació i fidelització de públics, així com per a la organització de premis, de l' Àrea de Públics de l'ICEC.